પણ તેમના સિવાય મોટાભાગના નિર્ણાયક મિત્રો આ નિર્ણયની લાંબી અને કંટાળાજનક અને કંઈક અંશે થકવી દેનારી પ્રક્રિયા માટે સમય ફાળવી શક્યા નથી. કેટલાક નિર્ણાયકશ્રીઓએ ઈ-મેલ મારફત અથવા ફોન દ્વારા અસમર્થતા વ્યક્ત કરીને તો કેટલાકે સૂચના આપ્યા વગર આ પ્રક્રિયામાં ભાગ લીધો નથી, છતાંય શરૂઆતના સમયે ‘હા’ કહીને આ કાર્યને પરોક્ષ પ્રોત્સાહન અને પ્રેરકબળ પૂરું પાડવા બદલ એ સર્વેનો અંતરમનથી આભાર વ્યક્ત કરું છું. કદાચ દિવાળી અને તેની પછીનો પરિવારને ફાળવવાનો સમય આ કાર્ય માટે આપવાનો થયો તે બાધારૂપ નીવડ્યું હશે એમ મને જણાય છે. ભવિષ્યમાં આવી સ્પર્ધાનો સમય આ બધા મુદ્દા વિચારીને રાખવો જોઈશે. આશા છે ભવિષ્યની સ્પર્ધામાં તેમનો સહકાર મળી રહેશે. અને સાથે એ પણ ઉમેરવા ઈચ્છું છું કે આ પરિણામોનો અર્થ એ નથી કે એ સિવાયની વેબસાઈટ્સ અથવા બ્લોગ્સ શ્રેષ્ઠ અથવા વાંચવાલાયક નથી, પણ અહીં વિજેતા બ્લોગ્સ / વેબસાઈટ્સ ચોક્કસ વાંચવાલાયક અને માણવાલાયક છે. એનો અર્થ છે કે અમારે આવનારા સમયમાં હજુ પણ વધુ મતો મેળવીને હવે પછી આયોજન પામનારી સ્પર્ધાઓને આથી પણ વધુ લોકભોગ્ય બનાવવાની છે. એક અણઘડ પ્રયત્ને જો આટલા બધા મત અને પ્રતિભાવો મળી શક્તા હોય તો પૂર્વઆયોજીત રીતે અને વધુ ગોઠવણથી સ્પર્ધાને હજુ વધારે વાચકો સુધી પહોંચાડી શકાય.